Fostul preot paroh din localitatea sălăjeană Crișeni, Ioan Ardelean, a murit, anunțul fiind făcut de reprezentanții administrației locale și de familia regretatului părinte. Preotul a fost deosebit de implicat în viața bisericească din localitate. Biserica cu hramul „Buna Vestire” a fost construită între anii 1987-1989, prin jertfelnicia Preacucernicului Părinte Ioan Ardelean și a bunilor credincioşi pe care i-a păstorit mai multe decenii. Potrivit Episcopiei Sălajului, la instalarea Preacucernicului Părinte Ioan Ardelean, ca preot paroh, în Crișeni, în anul 1976, vechea biserică a satului era într-o avansată stare de degradare. Dorința părintelui a fost de a construi o nouă biserică în localitate, însă, în acea perioadă, era aproape imposibil de dobândit o autorizație de construcție din partea autorităţilor statului comunist. Timp de aproape 11 ani, părintele și Consiliul parohial au încercat obținerea autorizației, dar totul a fost în zadar. Abia în anul 1987 s-a obținut nu o autorizație de construcție a lăcașului de cult, ci o aprobare tacită din partea autorităților comuniste. Lucrările la noua biserică au fost începute în luna noiembrie a anului 1987. Zidurile noului lăcaș de cult au fost ridicate înconjurându-le pe cele ale vechii biserici. În cea de-a treia zi de Paști a anului 1988, lăcașul de cult a fost demolat și scos afară pe ușile noii biserici, în momentul Revoluției din decembrie 1989, aceasta fiind pregătită deja pentru pictură. Biserica a fost târnosită în data de 2 iulie 1995, de către Preasfințitul Părinte Ioan Mihălţan al Oradiei, alături de un sobor de 46 de preoţi și diaconi. Noului lăcaș de cult, cu hramul „Sfântul Ioan Botezătorul” i s-a pus piatra de temelie în data de 14 octombrie 2013, de Preasfințitul Părinte Petroniu. Începând cu anul 2016, Preacucernicul Părinte Silviu Boha a fost numit preot al Parohiei Crișeni, fiind însărcinat cu edificarea noii biserici. Condoleanțe familiei.